CELEX: 32019R1974
Language: ro
Date: 2019-05-17 00:00:00
Title: Regulamentul delegat (UE) 2019/1974 al Comisiei din 17 mai 2019 de completare a Regulamentului (UE) nr. 1295/2013 al Parlamentului European și al Consiliului prin stabilirea unor indicatori de performanță calitativi și cantitativi suplimentari

29.11.2019   
               
               
                  RO
               
               
                  Jurnalul Oficial al Uniunii Europene
               
               
                  L 308/1
               
            
         REGULAMENTUL DELEGAT (UE) 2019/1974 AL COMISIEI
         din 17 mai 2019
         de completare a Regulamentului (UE) nr. 1295/2013 al Parlamentului European și al Consiliului prin stabilirea unor indicatori de performanță calitativi și cantitativi suplimentari
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1295/2013 al Parlamentului European și al Consiliului din 11 decembrie 2013 privind instituirea programului „Europa creativă” (2014-2020) și de abrogare a Deciziilor nr. 1718/2006/CE, nr. 1855/2006/CE și nr. 1041/2009/CE (1), în special articolul 20.
         întrucât:
         
                     (1)
                  
                  
                     Regulamentul (UE) nr. 1295/2013, care a instituit programul „Europa creativă” (denumit în continuare „programul”), include dispoziții specifice privind monitorizarea programului precum și o listă a indicatorilor care trebuie utilizați pentru măsurarea performanței sale. Cu toate acestea, unele deficiențe ale cadrului actual au împiedicat monitorizarea adecvată a programului.
                  
               
                     (2)
                  
                  
                     În ceea ce privește configurația programului, deși obiectivele generale și specifice enumerate la articolele 3 și 4 din Regulamentul (UE) nr. 1295/2013 se aplică în mod uniform ambelor subprograme, precum și componentei transsectoriale, cele șapte priorități ale subprogramului MEDIA menționate la articolul 9 și cele șase priorități ale subprogramului „Cultură” menționate la articolul 12 dublează unele obiective specifice. Unele priorități se referă la obiectivele programului, în timp ce altele se referă la obiectivele subprogramelor sau ale măsurilor. Ca urmare, realizările nu pot fi legate în mod direct de rezultatele intermediare și finale.
                  
               
                     (3)
                  
                  
                     În plus, indicatorii menționați la articolul 18 alineatul (1) din Regulamentul (UE) nr. 1295/2013 nu permit o monitorizare cuprinzătoare a progreselor și a performanțelor înregistrate în cadrul programului comparativ cu obiectivele stabilite. La ora actuală, există indicatori de realizări și de rezultat, dar numai un număr limitat de indicatori pot fi considerați indicatori de impact. În sfârșit, există o serie de indicatori pentru evaluarea performanței generale pe piață care nu pot fi utilizați pentru măsurarea performanței programului.
                  
               
                     (4)
                  
                  
                     Este necesară o revizuire cuprinzătoare a cadrului de monitorizare a performanței programului, prin introducerea unor indicatori calitativi și cantitativi suplimentari. În cursul evaluării externe la jumătatea perioadei a programului, Comisia a elaborat noi indicatori de program, în lumina experienței dobândite până în prezent în ceea ce privește punerea în aplicare a programului.
                  
               
                     (5)
                  
                  
                     Setul de indicatori propus ar trebui să constituie cadrul pentru măsurarea progreselor înregistrate de program în ceea ce privește îndeplinirea obiectivelor sale. Noii indicatori ar trebui să fie utilizați pentru monitorizarea regulată a programului și pentru evaluarea finală în conformitate cu articolul 18 alineatul (5) din Regulamentul (UE) nr. 1295/2013.
                  
               
                     (6)
                  
                  
                     Performanța programului ar trebui să fie măsurată la nivelul programului, al subprogramului și la nivelul schemei individuale pentru care au fost concepuți noii indicatori propuși. Acest lucru ar trebui să ofere informații utile privind sectoarele culturale și creative ale programului, precum și privind sectoarele culturale și audiovizuale legate de subprograme. Indicatorii bazați pe scheme, pe de altă parte, ar trebui să ofere informații cu privire la punerea în aplicare a anumitor scheme ale subprogramelor,
                  
               ADOPTĂ PREZENTUL REGULAMENT:
         
            Articolul 1
            
               (1)   Pe lângă indicatorii pentru obiectivele generale menționați la articolul 18 alineatul (1) litera (a) din Regulamentul (UE) nr. 1295/2013, se aplică și următorii indicatori de performanță:
               
                           (a)
                        
                        
                           numărul de locuri de muncă generate de program în sectoarele culturale și creative;
                        
                     
                           (b)
                        
                        
                           contribuția financiară a sectoarelor culturale și creative impulsionată de program pentru proiectele finanțate;
                        
                     
                           (c)
                        
                        
                           numărul de persoane care au acces la operele culturale și creative europene generate de program, inclusiv, acolo unde este posibil, la operele din alte țări decât propria lor țară;
                        
                     
                           (d)
                        
                        
                           numărul și cota parte a societăților audiovizuale care raportează îmbunătățirea poziției lor pe piață datorită sprijinului din partea subprogramului MEDIA.
                        
                     
            
               (2)   Pe lângă indicatorii pentru obiectivele specifice menționați la articolul 18 alineatul (1) litera (b) din Regulamentul (UE) nr. 1295/2013, se vor aplica și următorii indicatori de performanță:
               
                           (a)
                        
                        
                           numărul și amploarea parteneriatelor transnaționale create cu sprijinul programului, inclusiv țara de origine a organizațiilor beneficiare;
                        
                     
                           (b)
                        
                        
                           numărul de activități culturale și creative organizate la nivel transnațional cu sprijinul subprogramului „Cultură”;
                        
                     
                           (c)
                        
                        
                           numărul de participanți la experiențe și activități de învățare sprijinite de program, care și-au îmbunătățit competențele și și-au sporit capacitatea de inserție profesională (inclusiv ponderea femeilor);
                        
                     
                           (d)
                        
                        
                           dovezi calitative ale succeselor înregistrate la nivel de inovare în domeniul artistic, de afaceri și tehnologic, datorită sprijinului acordat de program;
                        
                     
                           (e)
                        
                        
                           Lista trofeelor, a nominalizărilor și a premiilor acordate operelor audiovizuale sprijinite de subprogramul MEDIA în cadrul principalelor mari festivaluri internaționale și al academiilor naționale (inclusiv Berlinala, Festivalul de la Cannes, Premiile Oscar, Premiile Academiei Europene de Film).
                        
                     
            
               (3)   Pe lângă indicatorii pentru obiectivele specifice menționați la articolul 18 alineatul (1) litera (c) din Regulamentul (UE) nr. 1295/2013, se vor aplica și următorii indicatori de performanță:
               
                           (a)
                        
                        
                           numărul de bilete vândute în statele membre pentru filme din alte state membre, distribuite în Uniune cu sprijinul programului;
                        
                     
                           (b)
                        
                        
                           cota parte a biletelor vândute în statele membre pentru filme din alte state membre;
                        
                     
                           (c)
                        
                        
                           procentajul de opere audiovizuale ale Uniunii în cinematografe și pe platforme digitale sprijinite de program;
                        
                     
                           (d)
                        
                        
                           numărul mediu de teritorii non-naționale în care au fost distribuite titlurile sau filmele și operele de televiziune sprijinite;
                        
                     
                           (e)
                        
                        
                           numărul de coproducții realizate și create cu sprijinul programului, inclusiv cota parte a coproducțiilor cu diverși parteneri;
                        
                     
                           (f)
                        
                        
                           proporția de opere audiovizuale sprijinite de subprogramul MEDIA care sunt regizate sau scrise de femei.
                        
                     
            
               (4)   Pe lângă indicatorii pentru obiectivele specifice menționați la articolul 18 alineatul (1) litera (d) din Regulamentul (UE) nr. 1295/2013, se vor aplica și următorii indicatori de performanță:
               
                           (a)
                        
                        
                           numărul de artiști și de profesioniști din domeniul cultural și creativ precum și de membri ai publicului larg atinși în mod direct și indirect prin intermediul proiectelor sprijinite de subprogramul „Cultură”;
                        
                     
                           (b)
                        
                        
                           numărul de participanți la proiecte sprijinite care raportează oportunități de piață sau profesionale noi sau mai bune;
                        
                     
                           (c)
                        
                        
                           numărul de proiecte sprijinite de program care se adresează unor grupuri defavorizate, printre altele persoane provenite dintr-un context de migrație, persoane cu handicap și șomeri, în special tineri șomeri;
                        
                     
                           (d)
                        
                        
                           dimensiunea (micro, mică, mijlocie și mare) a organizațiilor participante la proiecte (numărul de persoane angajate anual și cifra de afaceri anuală sau bilanțul anual);
                        
                     
                           (e)
                        
                        
                           numărul și cota parte relativă a proiectelor de cooperare de mică și de mare anvergură sprijinite de subprogramul „Cultură”;
                        
                     
                           (f)
                        
                        
                           numărul de artiști și de profesioniști din domeniul cultural și creativ care sunt mobili din punct de vedere geografic dincolo de frontierele naționale datorită sprijinului subprogramului „Cultură”, pe țara de origine și pe gen;
                        
                     
                           (g)
                        
                        
                           numărul de traduceri literare realizat anual cu sprijinul programului;
                        
                     
                           (h)
                        
                        
                           numărul și procentajul de traduceri din limbi mai puțin folosite, sprijinite de program;
                        
                     
                           (i)
                        
                        
                           numărul de cărți produse cu sprijinul programului.
                        
                     
         
         
            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 17 mai 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 347, 20.12.2013, p. 221.